প্রত্যাশা মতোই হাওড়ার উলুবেড়িয়া লোকসভা উপনির্বাচনে জয়ী হলেন তৃণমূল কংগ্রেসের সাজদা আহমেদ। তিনি ৪ লক্ষ ৭৪ হাজার ভোটের ব্যবধানে জিতে নিলেন আসনটি। গতবার এই ব্যবধান ছিল ২ লক্ষ ভোটের।
৭,৬৭,২১৯ ভোট পেয়ে প্রায় আড়াই গুণ ভোটের মার্জিনে জিতে তৃণমূল আরও একবার নিজেদের শক্তির প্রমাণ দিল। কিন্তু এবার সিপিআইএম-এর বদলে দ্বিতীয় স্থানে উঠে এল বিজেপি। পদ্ম শিবিরের প্রার্থী অনুপম মল্লিক পেয়েছেন ২,৯৩,০১৮টি ভোট। সিপিএম প্রার্থী সাবিরুদ্দিন মোল্লা ১,৩৮,৭৯২টি ভোট পেয়ে তৃতীয় স্থানে রয়েছেন।
তৃণমূলের প্রয়াত সাংসদ সুলতান আহমেদের স্ত্রী সাজদা আহমেদকে প্রার্থী করেছিলেন মমতা বন্দ্যোপাধ্যায়। নির্বাচনের দিন তৃণমূলের বিরুদ্ধে সন্ত্রাসের অভিযোগ তোলে বিরোধীরা। তবে মুখ্যমন্ত্রী সেই অভিযোগ নস্যাৎ করে দিয়ে বলেছেন, ওদের লোক না থাকলে আমরা কী করতে পারি। সবসময় তৃণমূলকে দোষ দেওয়ার জন্য বিরোধীদেরই তোপ দাগেন তিনি।
উলুবেড়িয়ায় বিজেপি-র বিপুল ভোট বৃদ্ধির খবরে বিজেপি শিবিরে খুশির হাওয়া উঠলেও, বাজেট পেশের পরেই নরেন্দ্র মোদীর জন্য দুঃসংবাদ আসে রাজস্থান থেকে।

এই বিষয়ে অন্যান্য খবর

নোয়াপাড়ায় জয়ী তৃণমূল, দ্বিতীয় স্থান নিয়ে শেষ মুহূর্ত পর্যন্ত নাটক বাম-বিজেপিতে
মোদী-জেটলির বাজেট থেকে সাধারণ মানুষ কী পেলেন, জেনে নিন ১০টি তথ্য


এই বছরই রাজস্থানে বিধানসভা নির্বাচন। তার আগে রাজস্থানে লোকসভার দু’টি আসনে ও বিধানসভার একটি আসনের উপনির্বাচনে পরাজিত হয়েছে বিজেপি। সে রাজ্যে বিজেপি সরকারে থাকলেও, আজমেঢ় ও আলোয়ার লোকসভা আসন ও মণ্ডলগড় বিধানসভা আসনে কংগ্রেস জয়ী হয়েছে। 
রাজস্থান, ছত্তিশগড় ও মধ্যপ্রদেশের মতো তিনটি বিজেপি শাসিত রাজ্যেই ভোট হবে এই বছরের শেষে। তার আগে উপনির্বাচনে এমন ফলাফলে জোর ধাক্কা খেল গেরুয়া শিবির। স্বাভাবিক ভাবেই উল্লসিত কংগ্রেস।